open-index/open-wikipedia-markdown huggingface dataset:
Rechtenflethermoor

**Rechtenflethermoor** () is en lütten Oort in de Gemeen Hagen in’n Landkreis Cuxhoben, Neddersassen. De Oort hett polietsch fröher jümmer bi Rechtenfleth mit bihöört, is vondaag aver en Deel von de polietsche Oortschop Driftseth.

## Geografie

De Oort liggt in dat Moor von dat Siedland in Oosterstood. Na Oosten slütt sik de Oosterholter Geest an. Dat Water ut dat Rebeed flütt över Gravens na de Bövere Maleek un dat Peuschamsfleet un toletzt in de Luun. Dat Water op de Noordsied von de Kreisstraat 51 flütt över de Bargdrept af. De Werser löppt veer Kilometer in’n Westen langs. In’n Oosten liggt dat Naturschuulrebeed Bargsmoor/Rechtenflethermoor.

De Naveröörd sünd Blömkenmoor in’n Noorden, Driftseth in’n Noordoosten, Wittenbarg in’n Oosten, Kassbrook un Hagen in’n Süüdoosten, de Uthlederbarg in’n Süden, Offenwardermoor un Saanstermoor in’n Süüdwesten, Saans in’n Westen un Rechtenfleth un Feldhoff in’n Noordwesten.

## Historie

Rechtenflethermoor is as Moor-Anbo von Rechtenfleth ut grünnt worrn. Dat weer över lange Tied blots en enkelt Huus. Eerst in dat 19. Johrhunnert sünd dor mehr Hüüs tokamen.

### Verwaltungsgeschicht

De Oort hett vör 1885 to’n Bezirk Noord-Oosterstood von dat Amt Hagen tohöört. Na 1885 weer dat in’n Kreis Geestmünn. 1932 is dat Deel von’n Kreis Wersermünn worrn un 1977 von’n Landkreis Cuxhoben.

In dat 20. Johrhunnert is Rechtenflethermoor von de Gemeen Rechtenfleth an de Gemeen Hagen fullen. Nadem an’n 1. Januar 2014 ut de Samtgemeen Hagen de Eenheitsgemeen Hagen worrn is, is de vörherige Gemeen Hagen op verscheden Oortschoppen opdeelt worrn. Sietdem höört Rechtenflethermoor to de Oortschop Driftseth binnen de Gemeen Hagen.

### Inwahnertall

### Religion

Rechtenflethermoor is evangeelsch-luthersch präägt un höört to dat Kaspel von de Johannes-de-Döper-Kark in Saans.

För de Kathoolschen is de Hillig-Hart-Jesu-Kark in Geestmünn tostännig.

## Weertschop un Infrastruktur

För den Oort is de freewillige Füürwehr Rechtenfleth mit tostännig.

### Verkehr

An Rechtenflethermoor langs löppt de Kreisstraat 51, de in’n Westen na Saans an de K&nbsp;50 un in’n Oosten na Hagen an de Landsstraat 134 geiht. De K&nbsp;50 geiht in’n Noorden över Rechtenfleth, Neenlann un Büttel na Deesdorp un in’n Süden na Weersbe un Rechtebe. De L&nbsp;134 löppt in’n Süden över Uthleer un Meyenborg na Swonewebel un Blomendal un in’n Noordoosten över Hagen un Braamst na Stubben un Beverst.

De nächste Autobahn is de Autobahn 27 (Afsnidd Bremen–Bremerhoben). De Opfohrt 12 Hagen liggt blots 300 Meter in’n Westen von Rechtenflethermoor an de K&nbsp;51.

De Bahnhööv Wulsdörp, Lox, Luunst, Stubben un Lübbs an de Bahnlien Bremen–Bremerhoben sünd all lieker wied so üm un bi 16 Kilometer wied weg. Op de Nedderwerserbahn hett dat von 1911 bet 1931 Personenverkehr geven. De Bahnhoff Saans leeg so veer Kilometer in’n Westen.

## Footnoten
Wilhelm von der Osten

** Maximilian Carl Philipp Adam von der Osten** (* 29. Dezember 1824 in Neiße; † 25. August 1895 in Charlottenburg) weer en düütschen Offzeer in de Prüüßsche Armee.

Von der Osten is 1824 as Söhn von Auguste, borene von Alvensleben (18. Februar 1793–28. September 1871), un Christoph Bernhard Wilhelm von der Osten (23. September 1785–22. September 1833) in Neiße boren. He is in dat Kadettenkorps utbillt worrn un an’n 9. August 1842 as Portepee-Fähnrich bi dat Kaiser Franz Grenadier-Regiment in de Armee treden. An’n 14. September 1843 hett he den Rang von en Seconde-Leutnant kregen, an’n 22. Juni 1852 von en Premier-Leutnant un an’n 14. Juni 1856 von en Hauptmann. He hett an’n 15. März 1859 dat Leid över en Kumpanie övernahmen un is an’n 1. Juli 1860 in dat neebillte 2. comb. Grenadier-Regiment (later 4. Garde-Grenadier-Regiment) versett worrn. An’n 18. April 1865 is he Major un etatmäßigen Staffsoffzeer worrn. An’n 9. Mai 1865 hebbt se em as Kummandör von dat 1. Batalljoon insett un an’n 27. Mai 1867 von dat Füsilier-Batalljoon. An’n 22. März 1868 hett he den Rang von en Oberstleutnant kregen. He hett an’n 24. März 1870 as Kummandör dat Leid över dat Mekelbörgsche Jäger-Batalljoon Nr. 14 övernahmen. Nadem de Düütsch-Franzöösche Krieg utbraken is, hett he denn aver to’n 18. Juli 1870 as Kummandör dat Leid över dat Infanterie-Regiment Nr. 75 övergeven kregen. Toeerst för de „Duur von dat mobile Verhältnis“, an’n 29. März 1871 denn ganz. An’n 18. Januar 1871 hett he den Rang von en Oberst kregen. An’n 12. Dezember 1872 is he na de Offzeers von de Armee versett worrn.

Von der Osten is an’n 2. September 1873 Kummandör von dat Mekelbörgsche Grenadier-Regiment Nr. 89 worrn un an’n 1. Juni 1875 Generalmajor un Kummandör von de 56. Infanterie-Brigaad. An’n 15. März 1881 is he na de Württembergsche Armee afkummandeert worrn un hett dor an’n 22. März 1881 dat Leid över de 27. Division (2. Königlich Württembergische) övernahmen. An’n 30. März hett he ok noch den Rang von en Generalleutnant kregen. To’n 19. Oktober 1882 is von der Osten in Rohstand gahn.

Von der Osten weer in’n Sleswig-Holsteenschen Krieg 1848, in’n Krieg von 1866 (Gefecht bi Soor, Slacht bi Königgrätz) un in’n Düütsch-Franzööschen Krieg 1870/1871 an aktive Gefechten bedeligt.

He weer Ehrenridder von’n Johanniter-Orden.

Von der Osten hett an’n 20. Januar 1870 in Berlin Marie Freiin von Düsterlohe (8. Januar 1846–24. Mai 1928) freet. De beiden harrn de Kinner Marie (4. Januar 1872–19. Mai 1945), Elisabeth (19. Oktober 1874–7. Januar 1961) un Margarete von der Osten (* 7. August 1878). He is 1895 doodbleven un op’n Invalidenkarkhoff in Berlin begraven worrn.

## Footnoten
Jay Chattaway

**Jay Chattaway** (* 8. Juli 1946 in Monongahela, Pennsylvania, USA) is en US-amerikaanschen Komponist för Filmmusik.

## Leven un Wark
Chattaway hett an de West Virginia University Musik studeert und weer dor ok Liddmaat vun tallrieke Studentenorganisatschonen un -verbinnen. Later weer he en regulär Maat vun de Rhythm & Blues-Grupp *Abductors*, bi de he Trumpet speelt hett. He hett vele Filmmusiken komponeert un weer Musikdirekter.

Bekannt is he ünner annern för tallrieke Kompositschonen, de he vun de veerten Staffel an för *Star Trek: The Next Generation* maakt hett. Man ok för annere Star-Trek-Regen hett he komponeert.

## Filmografie (Auswahl)

## Utteken
För sien Kompositschonen weer he bit hüüt (Stand Juni 2016) sössteihn mol för Filmpriesen vörslahn. Teihn dorvun hett he wunnen, so as:
* 1995: den *[[ASCAP Award]]* in de Kategorie *Top Feernsehreeg* för *Star Trek: The Next Generation*
* 1997: den *[[ASCAP Award]]* in de Kategorie *Top Feernsehreeg* för *Star Trek: Deep Space Nine*
* 2001: den *Primetime [[Emmy]]* in de Kategorie *Rutragen Kompositschoon för en Feernsehreeg* för *Star Trek: Voyager – Episood: End Game*
* 2001: den *[[ASCAP Award]]* in de Kategorie *Top Feernsehreeg* för *Star Trek: Voyager*
* 2002: den *[[ASCAP Award]]* in de Kategorie *Top Feernsehreeg* för *Star Trek: Enterprise*

## Weblenken
Hermann Konrad Eggers

**Hermann Konrad Eggers** (* 24. November 1851 in Maanze; † üm 1910) weer en düütschen Offzeer in de Prüüßsche Armee un Familienforscher.

Eggers is 1851 as Söhn von Maria Clara, borene Kestner (25. Mai 1826–28. September 1903), un den Amtmann Konrad Johann Eggers (2. Dezember 1813–21. Februar 1871) in Maanze boren. He hett eerst Ünnerricht bi Huuslehrers kregen un weer denn von Oostern 1865 bet Oostern 1870 op dat Lyzeum in Hannover.

As 1870 de Düütsch-Franzöösche Krieg utbraken is, is he as Avantageur in dat Infanterie-Regiment Nr. 17 intreden. He weer von 28. Juli bet 12. Oktober 1870 Rekruut un hett in Berlin dat Fähnrichs-Examen maakt. Na dat Examen is he in’t Feld schickt worrn. He hett an’n 9. Januar 1871 den Rang von en Gefreeten kregen un an’n 7. Februar von en Portepee-Fähnrich. An’n 14. Juni 1871 is he in Breisach Seconde-Leutnant worrn un weer denn von’n 17. Juli 1871 bet 1. Oktober 1873 in Mühlhausen. He is an en akadeemschen Kursus in Kassel kummandeert worrn, weer denn in Neu-Breisach un von’n 23. März 1875 bet 13. März 1880 as Erzieher an dat Kadettenhuus in Plöön. Al to’n 23. August 1879 hebbt se em in dat Infanterie-Regiment Nr. 75 in Bremen versett. Den Rang von en Premier-Leutnant hett he denn an’n 22. März 1881 kregen un weer von’n 19. Oktober 1882 bet 1. Oktober 1885 Adjutant von dat Bezirkskummando Bremen.

An’n 22. März 1888 is he Hauptmann un Baas von de 9. Kumpanie von dat Infanterie-Regiment Nr. 75 worrn. An’n 12. September 1896 is he Major un sien Regiment aggregeert worrn. Later weer he Oberstleutnant un Kummandör von’n Landwehrbezirk Lübeck un toletzt Oberst in dat Infanterie-Regiment Nr. 75.

Eggers weer in’n Düütsch-Franzööschen Krieg 1870/1871 (ünner annern Slacht bi Orléans, Slacht bi Le Mans) an aktive Gefechten bedeligt.

Eggers hett sik blangen sien Beroop as Offzeer mit de Familiengeschicht von siene Vörfohren utenannersett un dor en Reeg Schriften över rutbrocht. In’n April 1885 hett he siene Familienünnerlagen an dat Staatsarchiv Hannover afgeven un in de Johren na 1885 dor jümmer noch wedder Ünnerlagen aflevert. De Akten sünd in’n Tweten Weltkrieg bi en Bummenangreep op Hannover an’n 9. Oktober 1943 verbrennt.

Eggers hett an’n 22. Mai 1883 in Bremen Pauline Luise Adami (* 2. März 1851) freet. De beiden harrn de Kinner Marie  Clara (* 13. März 1884) un Agnes Eggers (* 16. September 1900).

## Warken

* *Geschichte des Geschlechtes Eggers nebst Stammbäumen, Wappentafeln und Familienportraits, zusammengestellt aus den Familienpapieren, Urkunden, Archiv- und Kirchennachrichten.* Band 1, Plöön 1879; Band 2, Horborg 1887; Band 3, Lübeck 1907
* *Die Kestner. Eine genealogische Skizze nebst Excursen und einer Wappentafel.* Bremen 1882
* *Offizier-Stammrollen des Königlich Preußischen 1. Hanseatischen Infanterie Regiments No. 75 1866–1897.* J. Behrens, Bremen 1897

## Footnoten
Karl von Barton gen. von Stedman

** Johann Wilhelm von Barton gen. von Stedman** (* 7. September 1845 op Huus Besselich in Urbar; † 28. November 1901 in Bonn) weer en düütschen Offzeer in de Prüüßsche Armee.

Barton is 1845 as Söhn von Agnes, borene Roth (18. Oktober 1808–22. Dezember 1883), un den Goodsbesitter Karl Barton (12. Juli 1804–13. Juni 1882) op Huus Besselich boren. De Vader is 1858 adelt worrn un hett denn den Naam von Barton annahmen. 1862 hett he den Naam von Barton gen. von Stedman annahmen. Barton hett Privatünnerricht kregen un weer op dat Gymnasium in Koblenz.

In de Armee is he as Dreejohrig-Freewilligen bi dat 4. Garde-Grenadier-Regiment an’n 9. Januar 1862 intreden. He is an’n 15. September 1863 Portepee-Fähnrich worrn, an’n 22. Mai 1864 Seconde-Leutnant un an’n 15. September 1869 Adjutant von dat 1. Batalljoon. Von’n 20. Juli 1870 bet 21. Dezember 1874 weer he Regiments-Adjutant. An’n 12. Oktober 1870 is he Premier-Leutnant worrn un weer von’n 22. Dezember 1874 bet 13. April 1876 Adjutant von de 3. Garde-Infanterie-Brigaad. To’n 16. Dezember 1875 hett he den Rang von en Hauptmann kregen un is an’n 18. Mai 1876 Baas von de 10. Kumpanie worrn. An’n 15. November 1883 hett he de 1. Kumpanie övernahmen. An’n 22. März 1887 is he in dat Garde-Grenadier-Regiment Nr. 2 versett un gliektiedig Major worrn. Dor hett he an’n 18. August 1888 as Kummandör dat 1. Batalljoon övernahmen. An’n 17. Mai 1892 is he mit de Funkschonen von en etatmäßigen Staffsoffzeer beopdragt un in dat Infanterie-Regiment Nr. 95 versett worrn. An’n 18. Juni hett he den Rang von en Oberstleutnant kregen un weer denn richtigen etatmäßigen Staffsoffzeer. Mit’n 13. Mai 1895 hett he den Rang as Oberst kregen un weer denn Kummandör von dat Infanterie-Regiment Nr. 75. Dat is he bet to’n 20. Juli 1898 bleven, as he Generalmajor un Kummandör von de 43. Infanterie-Brigaad worrn is. An’n 5. August 1899 is he in Rohstand gahn.

Barton weer in’n Düütsch-Däänschen Krieg 1864 (Storm op de Düppeler Schanzen), in’n Krieg von 1866 (Gefecht bi Soor, Slacht bi Königgrätz) un in’n Düütsch-Franzööschen Krieg 1870/1871 (Slacht bi Saint-Privat, Gefecht bi Beaumont, Slacht von Sedan, Belagerung von Paris) an aktive Gefechten bedeligt.

Barton hett Ilse Löbbecke freet.

## Footnoten
Hammada

**Hammada** oder **Hamadah** is de Naam for Wösten ut Fels un Steen, sunnerlich in de Sahara. Dat gifft veel mehr Fels- un Steenwösten, as Sandwösten. De Sahara besteiht to 70 % ut Hammada. 

In de Hammadas finnt sik keen Sand (*[[Erg (Sahara)|Erg]]*) oder Grand (*[[Serir]]*), man de is vull mit kantige Steensplitters, de wohrschienlich tostanne kamen sünd in de Pluvialtied. Bi düsse Wöstenaart is de Grund vull mit kantige Schutt- un Felsblöcke. De hefft sik hier ansammelt, as Felsen mit de Tied verwittert weern un dat fiene Material vun'n Wind wegweiht wurrn weer. Fohrtüge un Dromedare könnt man suur oder gor nich dör en Hammada dörkamen. De Unnergrund vun de Hammada unner de Steensplitters is Fels. Vundeswegen kann Water sunnerlich fix affleten. Dor is dat ok besunners gefährlich um, dör Wadis dör to trecken, de dör en Hammada dörlopen doot. In en Hammada warrt nich veel Water spiekert un wassen kann dor nich veel. 

De gröttste Hammada is de Hammada du Draa in de Westsahara; ok de Hammada al-Hamra in Süüdlibyen un en Deel vun de Syrsche Wösten ööstlich vun de Hauran-Region sünd Hammadas. 

## Literatur
* Hans Murawski, Wilhelm Meyer: *Geologisches Wörterbuch*. 10. Uplage, ovrhen gahn un wat wieter maakt, 278, Enke Verlag, Stuttgart 1998, ISBN 3-432-84100-0.
* Charles F. Gritzner: *Deserts.* Chelsea House Pub, New York 2006, S. 36, ISBN 978-0791092347 

## Weblenken
*
Yaphet Kotto

**Yaphet Frederick Kotto** (* 15. November 1937 in New York City; † 15. März 2021 dicht bi Manila, Philippinen) weer en US-amerikaanschen Schauspeler.

## Leven un Wark
Yaphet Kotto sien Vadder stammt ut Kamerun. Bekannt worrn is he vör allen dör sien Hööftrull in den James-Bond-Film *Live and Let Die* (dt.: *Leben und sterben lassen*) vun 1973 and de Siet vun Roger Moore un Jane Seymour. Wieter hett he 1977 in de Feernsehreeg *[[Roots]]* mitspeelt un 1979 in den Science-Fiction-Film *Alien*.

Twüschen 1993 un 1999 hett he en grote Rull in de Krimireeg *Homicide* speelt, de he in mehr as hunnert Folgen dorstellt hett. In de Tiet weer he mehrmnols för den Image Award vörslahn.

Siet 1998 weer Kotto in drüdde Eh mit Tessie Sinahon verheiraat. Ut sien fröheren Ehn hett he fief Kinner.

## Filmografie (Utwahl)

## Utteken
Kotto is för sien Filmdorstellen söss mol (Stand Juni 2016) för Filmpriesen vörslahn worrn, dorünner veer mol för sien Rull in de Krimireeg *Homicide*. 1977 weer he för den *Primetime [[Emmy]]* as Best Nevendorsteller in den Film *Raid on Entebbe* nomineert wesen. Wunnen hett he eerst een Pries. Dat weer 1969 de Bronze Wrangler för de Episood *The Buffalo Soldiers* ut de Feernsehreeg *[[The High Chaparall]]*.

## Weblenken
Von Brandt

De Familie **von Brandt** weer en Eddelfamilie.

## Historie

De Familie geiht trügg op Jacob Brandt, de to Anfang von dat 17. Johrhunnert Bedeenten an’n sweedschen Königshoff weer. He harr mit siene Fro Anna Salvius den Söhn Peter Brandt (1609–1648). Peter Brandt stünn ok in sweedschen Deensten un is 1632 na de sweedsche Armee in Düütschland schickt worrn. För siene Deensten hett he den Rang von en General-Kriegs-Kommissär kregen un is an’n 30. Januar 1646 in’n Adelsstand hoven worrn.

He is in’n Besitt von de Göder Brook un Rüst kamen. Dat Good Brook keem ut’n Besitt von sien Swiegervader Johann Salvius.

Peter sien Enkel Carl Gustav hett sik 1727 dor för insett, dat dat Good Brook in de Riddermatrikel von de Ridderschop von dat Hartogdom Bremen opnahmen warrt. Aver eerst na sien Dood is dat Good ünner sien Söhn Peter ok würklich Riddergood worrn. Peter harr aver keen Söhns un dorüm is dat Good över Peter siene Dochter Juliane Victoria an de Familie von Cronhelm övergahn.

Aemilius Wilhelm von Brandt hett 1729 dat Good Braamst köfft, mit dat he bi de Ridderschop immatrikuleert worrn is. Dat Good hett siene Dochter Anna Margaretha arvt, över de dat an de Familie von Uckermann övergahn is.

## Wapen

Dat Wapen wiest op sülvern Grund en blauen Spoorn, ünner den en Stück Holt to sehn is, dat brennt. An de Sieden is je een gröne Ecker, de pielop steiht. Ünner’n apenen Helm liggt en gollen Kroon un op de Kroon en opricht Stück Holt, dat baven brennt, twüschen twee Büffelhöörn. Dat Hoorn op de rechte Sied is halv swart un halv gollen, dat annere halv sülver un halv blau.

## Stammlien

## Footnoten
Flagg vun São Tomé un Príncipe

De **Flagg vun [[São Tomé un Príncipe]]** wurr eerstmals to’n Anlaat vun de Unafhängigkeit vun dat Land an’n 12. Juli 1975 as Natschonalflagg hisst un an’n 5. November vun dat glieker Johr offiziell inführt.

## Bedüden
De Natschonalflagg bruukt de Panafrikaansch Farven. Gröön steiht för de Vegetatschoon un de Landwertschap, Root för dat Blood, dat in’n Kamp um de Unafhängigkeit vun den Inselstaat vergaten wurr un Geel symboliseert den Anbau vun Kakao, de 93&nbsp;% vun de Exportgöder vun dat Land utmaakt. De twee Steerns sünd Sinnbiller för de twee Eilannen, ut de de Republiek besteiht.

## Farven

## Historie

Wiels de koloniale Tiet wurr up São Tomé un Príncipe de Flagg vun Portugal bruukt. 1967 geev dat en Vörslag för de Kolonien to de Flagg vun Portugal dat jewielige Wappen vun de Kolonie intofügen. De Vörslag wurr aber nich umsett.

De hüüdige Natschonalflagg foot up de 1972 inführt Flagg vun de Unafhängigkeitsbewegung MLSTP un is in den panafrikaansch Farven hollen.

## Literatur
* Whitney Smith, Ottfried Neubecker: *Wappen und Flaggen aller Nationen.* Battenberg, München 1980, ISBN 3-87045-183-1.

## Weblenken

* ''Sao Tomé and Principe''. Flags of the World
Wulfsborg (Oosterholt-Scharmbeek)

**Wulfsborg** () is en lütten Oort in de Gemeen Oosterholt-Scharmbeek in’n Landkreis Oosterholt, Neddersassen. De Oort höört von öllers bi Olendamm mit bi.

## Geografie

De Oort liggt in dat Düvelsmoor. Dat Water ut dat Rebeed flütt över de Beek af, de üm un bi 400 Meter in’n Oosten von Wulfsborg langsflütt. Ümto doot de Naturschuulrebeden Törfkanaal un Randmooren (in’n Noordoosten), Wischen un Weiden noordoosten dat Brede Water (in’n Oosten), Breed Water (in’n Süüdoosten), Pennigbütteler Moor (in’n Süüdwesten) un Wulfsbörger Moor (in’n Noordwesten) liggen.

De Naveröörd sünd Neddersandhusen in’n Noorden, Düvelsmoor in’n Noordoosten, Weyerdelen, Oosterweed, Worpsweed un Weyermoor in’n Süüdoosten, Olenbrügg, Neenfeld, Neendamm un Pennigbüttel in’n Süüdwesten, Olendamm in’n Westen un Sandhusen in’n Noordwesten.

## Historie

### Verwaltungsgeschicht

In de Franzosentied von 1810 bet 1814 hett de Oort to de Mairie Oosterholt in’n Kanton Oosterholt höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Vaagdie Scharmbeek in dat Amt Oosterholt tohöört. Na 1885 weer dat in’n Kreis Oosterholt, de 1932 mit’n Kreis Blomendal to’n ne’en un grötteren Kreis Oosterholt tohoopgahn is.

In dat 19. Johrhunnert hett de Oort to de Buurschop Olendamm mit bihöört. Olendamm is later en Deel von de Gemeen Pennigbüttel worrn. Pennigbüttel wedder is an’n 1. März 1974 mit de Gemeenreform in Neddersassen Deel von de Gemeen Oosterholt-Scharmbeek worrn. Binnen de Gemeen höört Wulfsborg vondaag to de polietsche Oortschop Pennigbüttel.

### Inwahnertall

### Religion

Wulfsborg is evangeelsch-luthersch präägt un höört to dat Kaspel von de Emmaus-Kark in Pennigbüttel. Bet to’n 1. Oktober 1992 harr de Oort vörher to dat Kaspel von de Willehadi-Kark in Scharmbeek höört.

För de Kathoolschen is de Hillige-Familie-Kark in Oosterholt-Scharmbeek tostännig.

## Weertschop un Infrastruktur

### Verkehr

Dör Wulfsborg löppt de Landsstraat 153, de in’n Westen na Pennigbüttel an de Bundsstraat 74 ran geiht un in’n Süüdoosten över Düvelsmoor na Worpsweed un Leendaal. De B&nbsp;74 geiht in’n Noordoosten över Wallhöben un Kuhs na Bremervöör un in’n Süüdwesten över Oosterholt-Scharmbeek un Hu’e na Bremen-Noord.

De Opfohrt 16 Bremen-Noord op de Autobahn 27/270 liggt so 15 Kilometer in’n Süüdwesten von Wulfsborg an de B&nbsp;74 un de Opfohrt 14 Swonewebel op de A&nbsp;27 15 Kilometer in’n Westen an de L&nbsp;149.

De nächste Bahnhoff is so bi söven Kilometer wied weg in’n Süüdwesten de Bahnhoff Oosterholt-Scharmbeek an de Bahnlien Bremen–Bremerhoben.

## Footnoten
Renata Flores Rivera

**Renata Flores Rivera** (* 20. März 2001 in Huamanga in Peru) is en Singersche, de in Süüdamerika sunnerlich bekannt wurrn is dör en Cover vun Michael Jackson sien "The Way You Make Me Feel" up Quechua, de Spraak vun allerhand indigene Inwahners vun Peru un Bolivien. Oversett hett se den Text mit Hölp vun Ada, ehre 72 Johre ole Grootmudder. 2014 hett se mitmaakt bi "The Voice Kids Peru", en Talentschow ut Peru. Midderwielen hett se en ganzen Barg Covers up Quechua inspeelt. 

## References
Westochtersum

**Westochtersum** is neben Barkholt und Ostochtersum een vun dree Oortsdeelen vun  Ochtersum, en Gemeend vun de Samtgemeend Holtriem in den oostfreeschen Landkreis Wittmund, Neddersassen. 

Dat Dörp liggt etwa fiev Kilometer nordöstlich vun Westerholt.  De Warften- un Riegensiedlung bedeckt en Flach vun 3,87&nbsp;Quadratkilometern. De Grund besteiht gröttstendeels ut Plaggeneschbodden, de vun Pseudogley-Bruuneer-Bodden ünnerlagert sünd. Dat Dörp is vörnehmlich landwertschaplich präägt. 

De Naam vun den Oort verwiest up de Laag in' Westen vun de Gemeend Ochtersum. Deren Beteeken wedderum is worhschienlich en Afleiten vun dat latiensch Substantiv *ortus* (=Sünnenupgang).

Sehenswert is de in dat letzte Drüddel vun dat 13. Johrhunnert upricht St.-Materniani-Kark.

## Einkeld Nahwiesen
Ochtersum

**Ochtersum** is en Gemeend in de Samtgemeend Holtriem in den oostfreeschen Landkreis Wittmund, Neddersassen. De Gemeend harr 2004 etwa 950 Inwahner up en Gesamtrebeet vun 10,82 km². 

## Geografie
### Laag
Ochtersum liggt teihn Kilometer westlich vun Esens an de Landesstraat 6 tüschen Holtgast un Utarp.

### Gemeendgleedern
De Oortsdeelen sünd Barkholt, Ostochtersum un Westochtersum.

## Geschichte
De fröheste bekannte oorkundlich Nömmen stammt ut dat Johr 1411. De St. Materniani-Kark Westochtersum wurr tüschen 1260 un 1270 upbaut. Vör dat Indieken vun de nördlich Rebeeden kunn bi hooch Floot de Noordsee bit to de Kark heranrecken.

Vun de eenstige Toornholländer-Windmöhlen steiht hüüd blots noch de Rump. Se wurr 1911 anstäe vun en Buckwindmöhlen upricht.

De hüüdig Gemeend Ochtersum entstunn an' 1. Juli 1972 ut den Tosommensluss vun de beid Gemeenden *Ostochtersum* un *Westochtersum*.

## Politik
### Gemeenderaat
De Raat vun de Gemeend Ochtersum besteiht ut 9&nbsp;Raatsfruen un Raatsherren. Dat is de fastleggt Antall för de Liddmaatsgemeend vun en Samtgemeend mit en Inwahnertall tüschen  501 un 1.000&nbsp;Inwahnern. De 9 Raatsfruen un Raatsherren wurrn dör en Kommunalwahl för jewiels fiev Johr wählt. De aktuelle Amtstiet fung an' 1.&nbsp;November 2011 an un geiht an' 31.&nbsp;Oktober 2016 to Enn'.

De Gemeenderaat hett dat Gemeenderaatslidmaat Franz Pfaff (FWG) to'n ehrenamtlichen Börgermeester för de aktuelle Wahlperiood wählt.

All wählt Ratsliddmaaten hörrn de Wählergemeenschap FWG an. 

## Sehenswürdigkeiten
*  St.-Materniani-Kark ut dat 13. Johrhunnert

## Weblenken

* Samtgemeinde Holtriem

## Enkeld Nahwiesen
Barkholt

**Barkholt** ist neben Ost- un Westochtersum een vun dree Oortsdeelen vun  Ochtersum, en Gemeend vun de Samtgemeend Holtriem in den oostfreeschen Landkreis Wittmund, Neddersassen. 

Dat Dörp liggt etwa 6,3&nbsp;Kilometer nordöstlich vun Westerholt. De fröheste bekannte oorkundlich Nömmen vun Barkholt stammt ut dat Johr 1589. Dormals wurr de Oortsnaam as *Barckholt* schreeven. Wiedere Schrievwiesen vun den Oortsnaam weern *Bargholtz* (1670) as ok *Borchholt* (1730). De hüüdige Beteeken is siet 1787 begäng. De Naam is en Tosommensetten vun de Wöör *bark* (=Barkenboom) un *holt* (=Wald). De Oorsnaam betekent somit en *Barkenwald*. 1823 harr Barkholt 109&nbsp;Bewahner, de sück up 19&nbsp;Füerstellen verdeelen deen. 1848 weern dat denn 139&nbsp;Bewahner in 21&nbsp;Wahnhüüs.

## Enkeld Nahwiesen
Toppaante

De **Toppaant(e)** (*Lophonetta specularioides*) is en süüdamerikaansche Aart vun Aanten. Se höört as eenzigste (*monotyypsche*) Aart to dat Geslecht *Lophonetta*. 

## Systematik
Hen un wenn warrt se ok to de Aanten an sik mit torekent, man se hett sik doch al fröh in de Evolutschoon vun de Swemmaanten afspleten. Dat gifft twee Unneraarden:

:*L. specularioides alticola* (Anden-Toppaante) in Peru, Bolivien, Chile un ganz in'n Westen vun Argentinien. In de Puna-Zone is se de Aante, de an'n meisten vorkamen deit.  
:*L. specularioides specularioides* (Patagoonsche Toppaante). De Patagoonsche Toppaante heet ok „Süüdliche Toppaante“. Se is tohuse up de Falklandinseln, in Chile un in Argentinien. 

## Wo se leven un wat se freten deit
Freten deit se Warvellose un Algen. Leven deit se an de Waterkant in Gemarken mit flack Water. Ehr Nest boot se in hooch Gras bi dat Water un leggt dor denn fiev bit seven Eier in. 

## References


## Literatur
* Janet Kear (Rutg): *Ducks, Geese and Swans*. Oxford University Press, 2005, ISBN 0-19-854645-9
* Hartmut Kolbe; *Die Entenvögel der Welt*, Ulmer Verlag 1999, ISBN 3-8001-7442-1
* Hadoram Shirihai: *A Complete Guide to Antarctic Wildlife - The Birds and Marine Mammals of the Antarctic Continent and Southern Ocean*, Alula Press, Degerby 2002, ISBN 951-98947-0-5
* Robin und Anne Woods: *Atlas of Breeding Birds of the Falkland Islands*, Anthony Nelson, Shorpshire 1997, ISBN 0-904614-60-3
*Johnson, Kevin P. un Sorenson, Michael D.: Phylogeny and biogeography of dabbling ducks (genus Anas): a comparison of molecular and morphological evidence, in: Auk Nr. 116, S.792–805 - kiek hier: http://sora.unm.edu/sites/default/files/journals/auk/v116n03/p0792-p0805.pdf.

## Weblenken
* Patagoonsche Toppaante. Falklands.net

## Kiek ok bi
* List vun Vagels
Roscher

**Roscher** is de Familiennaam von

* Adolf Theodor Roscher (1782–1861), düütschen Ünnernehmer,
* Albrecht Roscher (1836–1860), düütschen Geograaf un Afrikaforscher,
* Alfred Roscher (* 1959), öösterriekschen Footballspeler,
* Carl Roscher (1846–1920), düütschen Volksweert, Jurist un Ministeriaaldirekter,
* Carl Hermann Roscher, düütschen Verwaltungsbeamten,
* Eduard Heinrich Roscher (1838–1929), düütschen Koopmann un Senater,
* Else Roscher (19. Johrhunnert–na 1921), düütsche Schauspelerin un Dreihbookschrieversche,
* Ernst Roscher, düütschen Verwaltungsbeamten,
* Ewald Roscher (1927–2002), düütschen Skispringer,
* Falk Roscher (* 1944), düütschen Jurist,
* Friedrich Roscher (1890–1968), düütsch-US-amerikaanschen Maler, Volksweert un Utfinner,
* Gerd Roscher (* 1943), düütschen Dokumentarfilmer,
* Gustav Roscher (1852–1915), düütschen Jurist un Polizeipräsident,
* Hans Roscher (1781–1869), düütschen Koopmann,
,
* Helmut Roscher (1917–1992), düütschen SS-Oberscharführer,
* Johann Theodor Roscher (1755–1829), düütschen Hütteninspekter,
* Josef Roscher (1860–1932), öösterriekschen Kumponist,
* Karl Roscher (1852–1905), düütschen Fabrikant,
* Markus Roscher-Meinel (* 1963), düütschen Avkaat, Musikfunkschonär, Musiker un Politiker,
* Max Roscher (1888–1940), düütschen Politiker,
,
* Monika Roscher (* 1984), düütsche Gitarrspelerin,
* Paul Roscher (1913–1993), düütschen Politiker,
* Rainer Roscher (1924–2017), düütschen Schoolmeester, Musiker, Choorbaas, Kumponist un Schriever,
,
* Walter Meyer-Roscher (* 1935), düütschen evangeelschen Theoloog,
* Wilhelm Roscher (1817–1894), düütschen Natschonaalökonoom,
* Wilhelm Heinrich Roscher (1845–1923), düütschen Klassischen Philoloog,
* Wilhelm Theodor Roscher (1818–1893), düütschen Richter un Parlamentarier,
* Willy Roscher (1900–1957), düütschen Schachhistoriker, Schachkumponist un Schachfunkschonär.

Kiek ok bi: Rosher.
Settenbeek

**Settenbeek** () is en lütten Oort in de Gemeen Oosterholt-Scharmbeek in’n Landkreis Oosterholt, Neddersassen. De Oort höört polietsch al von öllers bi Scharmbeekstotel mit bi.

## Geografie

De Oort liggt op de Oosterholter Geest, de mit’n Stoteler Barg bet op en Höögd von 32&nbsp;m över de See reckt. Dat Water ut dat Rebeed flütt in’n Noorden na de Wienbeek hen af un in’n Süüdoosten över Gravens na de Hamm hen. In’n Noorden liggt dat Naturschuulrebeed Borndaals von de Wienbeek.

De Naveröörd sünd Lintel, Scharmbeek un Oosterholt in’n Noordoosten, Moorhusen un Nedderenn in’n Süüdoosten, Ruschkamp in’n Süden, Scharmbeekstotel in’n Süüdwesten, Vörscharmbeekstotel in’n Westen un Buschhusen mit Bredenbarg, Halenbeek, Barenwinkel un Gartel in’n Noordwesten.

## Historie

Fröher hett dat in Settenbeek en Tegelee geven.

### Verwaltungsgeschicht

De Oort hett vör 1885 to de Vaagdie Scharmbeek in dat Amt Oosterholt tohöört. Na 1885 weer dat in’n Kreis Oosterholt, de 1932 mit’n Kreis Blomendal to’n ne’en un grötteren Kreis Oosterholt tohoopgahn is.

In dat 19. Johrhunnert weer de Oort Deel von de Buurschop Scharmbeekstotel. De Gemeen Scharmbeekstotel is an’n 1. März 1974 mit de Gemeenreform in Neddersassen Deel von de Gemeen Oosterholt-Scharmbeek worrn. Binnen de Gemeen höört Settenbeek vondaag to de polietsche Oortschop Scharmbeekstotel.

### Inwahnertall

### Religion

Settenbeek is evangeelsch-luthersch präägt un höört to dat Kaspel von de Fredenskark in Scharmbeekstotel. Bet 1994 hett de Oort noch to dat Kaspel von de Willehadi-Kark in Scharmbeek höört.

För de Kathoolschen is de Hillige-Familie-Kark in Oosterholt-Scharmbeek tostännig.

## Weertschop un Infrastruktur

### Verkehr

Dör Settenbeek löppt de Bundsstraat 74, de in’n Süüdwesten över Scharmbeekstotel un Hu’e na Bremen-Noord geiht un dor mit de Autobahn 27 verbunnen is un in de A&nbsp;270 övergeiht. In’n Noordoosten geiht de B&nbsp;74 över Oosterholt-Scharmbeek na Bremervöör.

De Opfohrt 16 Bremen-Noord op de Autobahn 27/270 liggt so söss Kilometer in’n Süüdwesten von Settenbeek.

De nächste Bahnhoff is so bi dree Kilometer wied weg in’n Noordoosten de Bahnhoff Oosterholt-Scharmbeek an de Bahnlien Bremen–Bremerhoben.

### Scholen

De Kinner gaht op de Grundschool Scharmbeekstotel.

## Lüüd

De Maler Hans Heinrich Bummerstedt is 1883 in Settenbeek boren.

## Footnoten
Regenwoold

En **Regenwoold** is en Woold mit sunnerlich fuchtigen Klima mit meist mehr as 2.000 mm Nedderslag in'n Döörsnitt in't Johr. Vunwegen, datt sik dat Klima in Regenwolden bannig verschelen deit, warrt dor en Unnerscheed maakt na de Klimazone, wo de Woold in liggen deit: Dat gifft Tropischen Regenwoold un Matigen Regenwoold in de matigen Breeden. 

## Tropische Regenwolden
Tropische Regenwolden sünd jummerweg gröön. Se gifft dat up beide Sieten vun den Äquater bit um un bi an den 10. Breedengrad, sunnerlich in Süüdamerika un Ozeanien, man ok in annere Gemarken. De gröötste Landmasse mit tropischen Regenwoold dor up is dat Amazonasbecken. Dor finnt sik mehr as de Hälft vun den tropischen Regenwoold up de ganze Eer. Annere grote Regenwolden gifft dat in dat Kongobecken in Afrika un in Indonesien. 

De Begreep *tropischen Regenwoold* meent en Ökosystem, wo allerhand verschedene Woold-Typen tohören doot: Dat is eenmol de Siedland-Regenwoold bit hen to 800 m Hööchde, denn de Barg-Regenwoold bit hooch to 1.500 m un tolest de Smookwoold bi mehr as 2.000 m Hööchde. Hen un wenn gift dat in de Fackliteratur ok noch annere Naams for de wecken Regionen, as „Wulkenwoold“ for den Ruggen vun de nöördliche Küstenkordillere in Venezuela. 

## Monsunwolden
In Asien regeert in de Regenwolden dat Monsun-Klima. De Regentieden wesselt sik regelmatig af mit Dröögtieden, un so verscheelt sik dat Weer in so en Woold mehr, as in den tropischen Regenwoold, un over dat Johr hen fallt minner veel Nedderslag. 

## Regenwolden in matige Breeden

Matigen Regenwoold gift dat sunnerlich an de Westküsten vun Noordamerika, in Chile un up Tasmanien un Neeseeland. He warrt vun den tropischen Regenwoold afgrenzt, vunwegen datt he nich in de Tropen, man in de matige Klimazone to finnen is. 

## Kiek ok bi
* Dschungel
* Oorwoold

## Literatur
* Anton Fischer: *Forstliche Vegetationskunde.* Blackwell, Berlin, Wien 1995, ISBN 3-8263-3061-7.

## Weblenken
Wilhelm Theodor Roscher

**Wilhelm Theodor Roscher** (* 6. Juni 1818 in Drey; † 22. November 1892 in Göttingen) weer en düütschen Jurist un Parlamentarier.

Roscher is 1818 as Söhn von Anna Margarethe Katharine, borene Manecke (7. Juli 1790–6. April 1861), un den Tolldirekter Theodor Gottfried Roscher (14. Februar 1783–8. Mai 1858) in Drey boren. De Richter un Parlamentarier Heinrich Roscher weer sien Broder. He hett Juristeree an de Universität Göttingen studeert un is dor 1838 Maat von dat Corps Bremensia worrn. Na dat Studium is he as Anhänger von de Göttinger Söven toeerst längere Tied nich to dat Examen as Auditer tolaten worrn. 

Roscher weer in de Tied üm 1843 bet 1845 rüm Auditer bi dat Amt Wischhoben un later Amtsassesser bi dat Amt Reten. 1848/1849 weer he as Amtsassesser Hülpsarbeider bi de Landdrostie Stood un denn Maat von de Justizkanzlie Celle. Na de Tied in Celle weer he Amtsassesser bi dat Amt Bondiek. 1852 is he Referent in’t hannöversche Justizministerium worrn un weer Obergerichtsassesser. He is 1858 Obergerichtsraad worrn un 1860 Oberappellatschoonsgerichtsraad an dat Oberlandsgericht Celle. 1874 keem he as Direkter an dat Obergericht Celle un 1879 as Landgerichtspräsident an dat Landgericht Göttingen.

Roscher weer von 1864 bet 1865 Maat von de Twete Kamer von de Stännversammlung von dat Königriek Hannover. Bi de Wahl 1867 to dat Prüüßsche Aforntenhuus weer he Kannedaat för den Wahlkreis Hannover 35 (Veern) un hett sik mit 80,4&nbsp;% von de Stimmen gegen Wilhelm von Hammerstein dörsett. He is bet 1869 Afornten bleven un is denn rut. För em is in en Nawahl eerst Georg Gustav Lueder (hett de Wahl aflehnt) un denn Franz Joseph Heinichen nawählt worrn. Bi de Wahl 1870 to dat Aforntenhuus hett he sik wedder opstellen laten. Dütmaal in’n Wahlkreis Hannover 5 (Lingen). Bet 1873 is Roscher Afornten bleven. In dat Aforntenhuus hett he to de Frakschoon von de Natschonalliberale Partei höört. In de Johren 1872 un 1873 weer he ok Maat von de Justizkommission.

Roscher hett Henriette Viktoria (Victorine) Elisabeth Schaumann (26. März 1826–31. Januar 1880) freet. De beiden harrn den Söhn Friedrich Wilhelm  Roscher (7. November 1853–23. Februar 1918).

## Ehren

* 1887: Gehemen Oberjustizraad
* Ehrenmaat von dat Corps Bremensia Göttingen
* Dr. jur. h. c.

## Footnoten
Ernst Voß (Spoorkassendirekter)

**Ernst Voß** († 1892 in Hoboken) weer en düütschen Spoorkassendirekter un Bedreger.

Voß keem ut Hannover, weer toeerst Stüürinnehmer in dat Amt Veern un denn von 1872 bet 1884 Direkter von de Amtsspoorkass Veern. He hett as Direkter mit Hüüs un Grundstücken in de Stadt Hannover spekuleert. As de Geschäften nich good lepen, hett he Geller von de Spoorkass ünnerslahn un för 2,7 Millionen Mark veer Riddergöder köfft, de he utboon un mit Gewinn wedder verköpen wull. Dat weren Good Blomendal (bi Meideborg), Good Kladow un de Rönkenhoff (in Mekelborg) un Good Löhrstörp (in Holsteen). Löhrstörp hett Voß 1877 för 1,77 Millionen Mark von’n Vörmund von Wilhelm Georg Richard Schwerdtfeger köfft.

Von siene Plään, de Göder mit Gewinn wedder to verköpen un de ünnerslagen Geller wedder trügg to betahlen, is nix von worrn. In’n Dezember 1884 is de Dörstekeree opflagen. Blots dat Good Löhrstörp in Holsteen kunn de Spoorkass 18 Johr later mit 400.000 Mark Gewinn verköpen.

Nadem dat opflagen is, hebbt Dokters bi Voß Gröttenwahn diagnostizeert un he keem in de Heilanstalt Hilmssen. Ut de Anstalt is he utneiht un 1885 in de USA gahn. Dor hett he leevt, bet he 1892 dood in sien Wahnung in Hoboken funnen worrn is.

De Fall hett 1887 dorto föhrt, dat sik de Hannöversche Spoorkassenverband grünnt hett. De Verband hett ünner annern regelmäßige Kassenrevisionen inföhrt.

In de Gemenen von dat Amt Veern müssen de Grundstücksbesitters von 1887 bet 1909 en Kreisümlaag betahlen, de den Verlust utglieken schull. Düsse Ümlaag hett de Volksmund „Voß-Stüür“ döfft.

Voß weer bi de Wahl 1879 to dat Prüüßsche Aforntenhuus Kannedaat för de Düütsch-Hannöversche Partei in’n Wahlkreis Hannover 35 (Veern). He kunn sik mit 30,7&nbsp;% von de Stimmen aver nich gegen Georg Weidenhöfer dörsetten. Bi de  Wahl 1882 weer he in’n sülven Wahlkreis noch wedder Kannedaat. Dütmaal hett he 34,6&nbsp;% von de Stimmen kregen un hett wedder gegen Weidenhöfer verloren.

## Footnoten
Nedderslag

**Nedderslag** warrt in de Meteorologie Water, mit allens, wat dor an annere Stoffe in sitten deit, nömmt, wenn dat ut Wulken, Daak oder Smook (dat sünd beides Wulken in Kuntakt mit de Eer) stammen deit oder ut hoge Luftfuchtigkeit (Luft, de vullsitten deit mit Waterdamp), un wenn dat
*vunwegen de Swaarkraft natt oder in faste Form up de Eer *fallt*
*oder vun'n Wind *upküselt* oder *hoochböört* warrt
*oder sik up de Eer *afsetten* oder dor *affleten* deit
*oder wenn sik dat in *faste* Form ut (ieskolen) Water as Ies an Uppersieten *ansetten* deit
*oder wenn dat as *Beslag* dör Kondensatschoon oder Resublimatschoon direktemang an Objekte *afsetten* deit.

## Allerhand Aarden vun Nedderslag
Dat gifft „natten“ un „drögen“ Nedderslag:

* Natten Nedderslag: 
: Regen, Iesregen, Druppen fallt hendal.
: Slagregen warrt hoochweiht un upküselt. 
: Regenputten, Regenwater, Sneesmelten sett sik af oder fleet af.
: Dau sett sik an as Beslag.

* Drögen Nedderslag:
: Snee, Hagel, Ieskoorn fallt hendal.
: Sneestorm, Blizzard, Sneedrieven weert hoochweiht un upküselt.
: Sneebarge, Moddersnee, Sneedecken sett sik af.
: Ruugfrost, Glatties, Iesjökels sett sik an.

## Wie Nedderslag tostanne kummt
Dör Verdampen un Sublimatschoon kummt Waterdamp in de Atmosphäre. Dör Kondensatschoon vun de Fuchtigkeit in de Luft kaamt Kondensatschoonskieme tostanne. Dor wasst denn Wulken ut. Wenn de Waterdruppen as Nedderslag up de Eer fallen könnt, mütt se groot un swaar noog ween. Dör den Nedderslag kummt en Waterkreisloop tostanne. 

## Wat de Nedderslag bedüden deit
Wie veel un wie faken dat Neddersläge gifft, is en sunnerlich Kennteken for all Regionen up'e Eer. Dor deit de Nedderslag dat lokale Klima bi mitbestimmen. Sunnerlich for de Bueree speelt he en grote Rull, vunwegen datt Regenfeldboo eerst mööglich is, wenn en sunnerliche Masse Nedderslag fallen deit. An en Ökozone kann een meist groff sehn, wie veel Nedderslag dor fallt. 

## Belege
Meoske

**Meoske**, auk **Meurske** (haugduitsk: *Mosebeck*) es eun Oortsdeul von Deppelt un liggt knapp 5 &nbsp;km noordööstlik van’n deppeltsken Stadtzentrum weg.

Vandage höört de Wonnstieden Aulenkamp, Leumbrink un Leoholt mit teo Meoske büi.
## Geographie
Meoske grenzt in’n Noorden an Barksen, in’n Süden an Nedderscheunhagen, in’n Süüdausten an Vahlsen un in’n Austen an Hakedaal un Breoksen.

## Historie
Meoske is wohrschienlik in′n laten Middelöller, zirka in′t 12./13.Johrhunnert, uprichtet worden.Tüidens dat late Middelöller richt man in′n Lippsken Höckelland männig Wauldheovendörps up. Annere Wauldheovendörps dicht büi sind exempelwüise Hakedaal, Kluite, Daalbern un Möjjersfelle.
### Inwonner
In’n August 2006 hadde Meoske 479 Inwonners.
### Verwaltungshistorie
Den 1. Januar 1970 worde Meoske na de Krüisstadt Deppelt ingledert.
### Religion
Lossbreoke is evangeelsk-reformeert un höört mit teo de Kerkengemeune Vahlsen.
## Poltik
Oordsbörgermeester is upstunds Rolf Strätner (SPD), de Repräsentant in’n Stadtrood is Manfred Stölting (SPD).

## Borns
Kattenhoorn

**Kattenhoorn** () is en lütten Oort in de Gemeen Oosterholt-Scharmbeek in’n Landkreis Oosterholt, Neddersassen. De Oort höört polietsch al von öllers bi Freißenbüttel mit bi.

## Geografie

De Oort liggt op de Oosterholter Geest. Dat Water ut dat Rebeed flütt över de Möhlenbeek na’n Speckgraven un in de Beek.

De Naveröörd sünd Freißenbüttel, Myhl un Bredbeek in’n Noordoosten, Wist in’n Süüdoosten, Scharmbeek un Sandbekerbrook in’n Süden, Westerbeek in’n Süüdwesten un Elm un Hülsbarg in’n Noordwesten.

## Historie

### Verwaltungsgeschicht

In de Franzosentied von 1810 bet 1814 hett de Oort to de Mairie Scharmbeek in’n Kanton Oosterholt höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Vaagdie Scharmbeek in dat Amt Oosterholt tohöört. Na 1885 weer dat in’n Kreis Oosterholt, de 1932 mit’n Kreis Blomendal to’n ne’en un grötteren Kreis Oosterholt tohoopgahn is.

Kattenhoorn hett in dat 19. Johrhunnert to de Buurschop Freißenbüttel höört. De Gemeen Freißenbüttel is an’n 1. März 1974 mit de Gemeenreform in Neddersassen Deel von de Gemeen Oosterholt-Scharmbeek worrn. Kattenhoorn höört sietdem binnen de Gemeen to de polietsche Oortschop Freißenbüttel.

### Inwahnertall

### Religion

Kattenhoorn is evangeelsch-luthersch präägt un höört to dat Kaspel von de Emmaus-Kark in Pennigbüttel. Bet to’n 1. Oktober 1992 hett de Oort to dat Kaspel von de Willehadi-Kark in Scharmbeek höört.

För de Kathoolschen is de Hillige-Familie-Kark in Oosterholt-Scharmbeek tostännig.

## Weertschop un Infrastruktur

### Verkehr

Kattenhoorn is över lüttjere Straten anbunnen an de Kreisstraat 46 in’n Süüdwesten in Westerbeek un de Bundsstraat 74 in’n Oosten in Myhl. De B&nbsp;74 löppt in’n Noordoosten an Hambargen un Gnarrenborg langs na Bremervöör un in’n Süüdwesten över Oosterholt-Scharmbeek un Hu’e na Bremen-Noord. De K&nbsp;46 krüüzt in’n Süden de B&nbsp;74 un föhrt na Scharmbeek. In’n Noorden geiht se na Hülsbarg un Ohlenst.

De Opfohrt 16 Bremen-Noord op de Autobahn 27/270 liggt so twölv Kilometer in’n Süüdwesten von Kattenhoorn.

De nächste Bahnhoff is knapp veer Kilometer wied weg in’n Noordoosten de Bahnhoff Olenbüttel an de Bahnlien Bremen–Bremerhoben.

## Footnoten
Fedderlohmöhlen

**Fedderlohmöhlen** () is en lütten Oort in de Gemeen Karkwals (Samtgemeen Bootel) in’n Landkreis Rodenborg, Neddersassen. De Oort höört von öllers bi Karkwals mit bi.

## Geografie

Fedderlohmöhlen liggt an’n Fedderlohmöhlenbeek, de later in de Rodau münnt. Üm den Oort rüm gifft dat veel Holt. In’n Noordwesten liggt dat Naturschuulrebeed Groot un Witt Moor.

De Naveröörd sünd de Hartmannshoff in’n Noorden, Hassel in’n Noordoosten, Riekenbossel in’n Oosten, Lürken in’n Süüdoosten, Op’n Sand un Wittenmoor in’n Süden, Karkwals in’n Süüdwesten un Westerwals in’n Westen.

## Historie

De Watermöhl von Fedderlohmöhlen is wohrschienlich al üm 1600 rüm anleggt worrn. Dat hüdige Gebüüd is von 1789. De Möhl is bet 1974 mit Waterkraft lopen un denn noch bet 1985 elektrisch. Na disse Tied stünn de Möhl leddig. De Möhl is von 1999 bet 2001 denn wedder restaureert worrn.

### Verwaltungsgeschicht

In de Franzosentied von 1810 bet 1814 hett de Oort to de Mairie Karkwals in’n Kanton Rodenborg höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Amtsvaagdie Karkwals in dat Amt Rodenborg tohöört. Na 1885 weer dat in’n Kreis Rodenborg, de 1977 mit’n Landkreis Bremervöör to’n ne’en un grötteren Landkreis Rodenborg tohoopgahn is.

In dat 19. Johrhunnert hett Fedderlohmöhlen to de Buurschop Karkwals höört un later to de Gemeen Karkwals. Mit de Gemeenreform in Neddersassen an’n 1. März 1974 is de Gemeen Karkwals mit Riekenbossel to de ne’e un gröttere Gemeen Karkwals tohoopgahn.

### Inwahnertall

### Religion

Fedderlohmöhlen is evangeelsch-luthersch präägt un höört to dat Kaspel von de Bartholomäus-Kark in Karkwals.

För de Kathoolschen is de Corpus-Christi-Kark in Rodenborg tostännig.

## Weertschop un Infrastruktur

### Verkehr

Fedderlohmöhlen is över lüttjere Straten anbunnen an de Kreisstraten K&nbsp;206 un K&nbsp;209. De K&nbsp;209 löppt in’n Süüdwesten na Karkwals un in’n Noordoosten över Riekenbossel an de Bundsstraat 440 un wieder na Bootel. De K&nbsp;206 geiht in’n Süüdwesten över Karkwals na Süderwals un in’n Noordoosten an de B&nbsp;404 un na Hast un Worth. De K&nbsp;206 warrt in Karkwals von de K&nbsp;205 krüüzt, de in’n Oosten na Wittörp geiht un in’n Noordwesten na Westerwals un an de B&nbsp;215. De B&nbsp;215 föhrt in’n Süüdwesten na Veern un in’n Noordoosten na Rodenborg. De B&nbsp;440 geiht in’n Noordwesten na Rodenborg un in’n Süüdoosten na Visselhöövd.

De nächste Autobahn is de Autobahn 27 (Afsnidd Bremen–Wasra). De Opfohrten 25 Veern-Noord un 26 Veern-Oost doot so 16 Kilometer in’n Süüdwesten von Fedderlohmöhlen liggen. De Opfohrt 51 Posthusen op de Autobahn 1 (Afsnidd Hamborg–Bremen) liggt 22 Kilometer in’n Noordwesten an de L&nbsp;155.

De nächste Bahnhoff is so bi 13 Kilometer wied weg in’n Noorden de Bahnhoff Rodenborg an de Bahnlien Hamborg–Bremen. Fröher hett dat ok op’n Bahnhoff Westerwals an de Bahnlien Veern–Rodenborg Personenverkehr geven. Disse Bahnhoff leeg söss Kilometer in’n Westen.

### Scholen

De Kinner gaht na de Grundschool Karkwals.

## Footnoten
Vahlsen (Deppelt)

**Vahlsen** (haugduitsk: *Vahlhausen*) es eun Oortsdeul von Deppelt un liggt knapp 4 &nbsp;km in’n Austen van’n Stadtzentrum weg. 

De Oordsdeul is iut vürmolig sülvstännigen Gemeunen Daalsheue (haugduitsk: *Dahlsheide*), Vahlsen, Haugenwart (haugduitsk: Hohenwart), Vahlser Höchte (haugduitsk: *Vahlhauser Höhe*) un Nüjmöjjerfelle (haugduitsk: *Neumeiersfeld*) teohaupe sett. 
## Geographie
Vahlsen grenzt in’n Noordausten an Meoske, in Austen an Nedderscheunhagen, in’n Süden an Düselbreok un in’n Westen an’t Hakedaal un de Stadtdeul Deppelt-Noord.
## Historie
Man is sik vermoden, dat de Oord twisken 850 un 1050 grünnt worde. In Oorkunnen van’t Klauster Corvey un iut’t 9. Johrhunnert sind, werrt mänje Wonnstieden mit teo Vahlsen passlichen Nomen neumet, man sünner dat de prezüise Loge beschrieven werrt.  
### Inwonner
In’n August 2006 hadde Vahlsen 615 Inwonners.
### Verwaltungshistorie
In’n Johre 1920 gleder man de vürmolig sülvstännigen Gemeunen Vahlser Höchte, Daalheue, Nüjmöjjerfelle un Haugenwart mit na Bahlsen in. Den 1. Januar 1970 worde Vahlsen na de Stadt Deppelt ingledert.
### Religion
Vahlsen is evangeelsk-reformeert un höört büi de Kerkengemeune Vahlsen büi.
## Poltik
De Oordsbörgermeester is upstunds Bärbel Hesse (SPD), de Repräsentant in’n Stadtrood is Manfred Stölting (SPD).

## Borns
Bockel

**Bockel** is

* de hoochdüütsche Naam von en poor Öörd, de op Plattdüütsch Bokel oder Baukel heten doot.

**Bockel** is de Familiennaam von

* Alit Bockel (üm 1490–üm 1521), Moder von Jan van Leyden,
* Dirk Bockel (* 1976), luxemborgschen Triathlet,
* Franz Bockel (1798–1879), düütschen Schriever,
* Herbert Bockel (* 1940), düütschen Germanist un Rumänist,
* Jean-Marie Bockel (* 1950), franzööschen Politiker.

Kiek ok bi: Böckel.
Vahlsen

**Vahlsen** betekent

* Vahlsen, Stadtdeel van de Stadt Deppelt, Noordrhien-Westfalen,
* Vahlsen, Stadtdeel van de Stadt Hauern-Meumag, Noordrhien-Westfalen,
* Vahlsen, Oort in de Stadt Oarolsen in’n Landkreis Waldegge-Frankenberg, Hessen.
Auf dem Sande

**Auf dem Sande** betekent

* Auf dem Sande, Siedlung in Luckenwalde, Brannenborg,
* Auf dem Sande, ölleren Naam von’n Stadtdeel Äußere Neustadt von Dresden, Sassen.

Dat is ok de hoochdüütsche Naam von

* Op’n Sand, Oort in de Gemeen Karkwals in’n Landkreis Rodenborg, Neddersassen.